রবার্টস জানিয়েছেন, এই মুহূর্তে বোর্ডের লক্ষ্য, অস্ট্রেলিয়ান ক্রিকেটার্স অ্যাসোসিয়েশনের সঙ্গে সম্পর্ক মজবুত করা। গত বছর যখন ক্রিকেটারদের সঙ্গে বোর্ডের আর্থিক চুক্তি নিয়ে মতবিরোধ তুঙ্গে উঠেছিল, রবার্টস ক্রিকেটারদের সঙ্গে কথা বলার দায়িত্ব নিয়েছিলেন। তাঁর কথায়, 'ক্রিকেট অস্ট্রেলিয়া চায় ক্রিকেটারদের পাশে থাকতে। অহেতুক সম্পর্ক খারাপ করার রাস্তায় না গিয়ে আমরা সম্পর্কটা জোরালো করতে চাই।' এর মধ্যেই বুধবার ক্রিকেট অস্ট্রেলিয়া হাই পারফরম্যান্স চিফ প্যাট হাওয়ার্ড এবং ব্রডকাস্টিং চিফ বেন আমারফিওকে বরখাস্ত করেছে। এটা আসলে লংস্টাফ রিভিউয়ের ফল। যেখানে ১৪৫ পাতার রিপোর্টে ক্রিকেট অস্ট্রেলিয়াকে সংস্থা হিসেবে 'উদ্ধত' হিসেবে চিহ্নিত করে বলা হয়েছে, এই সংস্থা ক্রিকেটারদের 'কমোডিটি' বা পণ্য হিসেবে ব্যবহার করে, যা আপত্তিকর।